จับแอดมินเพจนัดกลุ่มวัยรุ่นแข่งจยย.
วันนี้ (8 ส.ค.2562) นายสถาพร หอมลออ อายุ 24 ปี แอดมินเพจ หนึ่ง นนทบุรี ถูกตำรวจภูธรบางบัวทอง จังหวัดนนทบุรี จับกุม หลังใช้เพจชื่อ หนึ่ง นนทบุรี ในเฟซบุ๊ก โพสต์ข้อความชักชวนให้กลุ่มวัยรุ่นในจ.นนทบุรี และใกล้เคียงซึ่งเป็นสมาชิกเพจ จำนวน 200-300 คนนำรถจักรยานยนต์มาขี่แข่งกันบนถนนในพื้นที่ จ.นนทบุรี และปทุมธานี สร้างความเดือดร้อนรำคาญให้ผู้สัญจรผ่าน และผู้ที่พักอาศัยในพื้นที่นายสถาพรให้การรับสารภาพว่า เปิดเพจ หนึ่ง นนทบุรี มานานกว่า 1 ปี ซึ่งทุกคืนวันศุกร์และวันเสาร์ จะโพสต์ข้อความเชิญชวนให้สมาชิกนำรถจักรยานยนต์มาขี่แข่งกัน กระทั่งถูกตำรวจติดตามจับกุมได้ภายในบ้านพักย่านบางบัวทองตำรวจแจ้งข้อหาดำเนินคดีนายสถาพร ในความผิดฐานสนับสนุนให้มีการจัดแข่งรถในทางสาธารณะ และอยู่ระหว่างติดตามจับกุมเจ้าของเพจ จรเข้ซิ่ง ประเทศนนท์ อีก 1 คน หลังพบมีพฤติการณ์คล้ายกันคือใช้สื่อสังคมออนไลน์โพสต์นัดหมายให้กลุ่มวัยรุ่นนำรถจักรยานยนต์มาขี่แข่งกันในทางสาธารณะ
ตำรวจภูธรบางบัวทอง จ.นนทบุรี จับกุมแอดมินเพจ นัดหมายให้กลุ่มวัยรุ่นนำรถจักรยานยนต์มาขี่แข่งกันบนทางสาธารณะ ในจ.นนทบุรี และปทุมธานี
แข่งรถ,นนทบุรี,บางบัวทอง,รถซิ่ง